CELEX: 62009TN0491
Language: el
Date: 2009-12-03 00:00:00
Title: Υπόθεση T-491/09: Προσφυγή της 3ης Δεκεμβρίου 2009 — Ισπανία κατά Επιτροπής

13.2.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/44
            
         Προσφυγή της 3ης Δεκεμβρίου 2009 — Ισπανία κατά Επιτροπής
   (Υπόθεση T-491/09)
   2010/C 37/62
   Γλώσσα διαδικασίας: η ισπανική
   
      Διάδικοι
   
   
      Προσφεύγον: Βασίλειο της Ισπανίας (εκπρόσωπος: M. Muñoz Pérez)
   
      Καθής: Ευρωπαϊκή Επιτροπή
   
      Αιτήματα του προσφεύγοντος
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει την απόφαση 2009/721/ΕΚ της Επιτροπής, της 24ης Σεπτεμβρίου 2009, περί εξαίρεσης από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), Τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κατά το μέρος που αποτελεί αντικείμενο της παρούσας προσφυγής, και
            
         
               —
            
            
               να καταδικάσει το καθού όργανο στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής του, το προσφεύγον προβάλλει τους ακόλουθους λόγους:
   
               1)
            
            
               παράβαση, όσον αφορά τη δημοσιονομική διόρθωση που αντιστοιχεί στις ενισχύσεις στην παραγωγή ελαιολάδου, του άρθρου 7, παράγραφος 4, του κανονισμού 1258/1999 (1) και του άρθρου 31, παράγραφος 1, του κανονισμού 1290/2005 (2), καθόσον η προσβαλλόμενη απόφαση εφαρμόζει τις διατάξεις αυτές σε κατάσταση επί της οποίας οι διατάξεις αυτές δεν έχουν εφαρμογή, δεδομένου ότι οι υποτιθέμενες παρατυπίες τις οποίες επικαλείται η Επιτροπή δεν είναι επαρκείς προς δικαιολόγηση της αποφασισθείσας δημοσιονομικής διόρθωσης·
            
         
               2)
            
            
               ανυπαρξία, όσον αφορά τη δημοσιονομική διόρθωση για τις ενισχύσεις στις πριμοδοτήσεις για αιγοπρόβατα, των παρατυπιών που επικαλείται η Επιτροπή, πράγμα που συνεπάγεται ότι η προσβαλλόμενη απόφαση συνιστά παράβαση του άρθρου 7, παράγραφος 4, του κανονισμού 1258/1999 και του άρθρου 31, παράγραφος 1, του κανονισμού 1290/2005, καθόσον εφαρμόζει τις διατάξεις αυτές σε κατάσταση επί της οποίας δεν έχουν εφαρμογή. Συναφώς, το προσφεύγον υποστηρίζει ότι οι επιτόπιοι έλεγχοι διενεργήθηκαν κατά την περίοδο υποχρεωτικής κατοχής, σύμφωνα με το άρθρο 24, παράγραφος 2, του κανονισμού 2419/2001 (3), και ότι τα προβλήματα που επισημαίνει η Επιτροπή όσον αφορά τα μητρώα εκμετάλλευσης και την απουσία παρατηρήσεων των επιθεωρητών όσον αφορά τα μη ενημερωμένα μητρώα δεν έχουν επίπτωση στον καθορισμό του αριθμού των επιλέξιμων ζώων της εκμετάλλευσης για ολόκληρη τη διάρκεια της περιόδου υποχρεωτικής κατοχής.
            
         
      (1)  Κανονισμός (ΕΚ) 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (ΕΕ L 160, σ. 103).
   
      (2)  Κανονισμός (ΕΚ) 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (ΕΕ L 209, σ. 1).
   
      (3)  Κανονισμός (ΕΚ) 2419/2001 της Επιτροπής, της 11ης Δεκεμβρίου 2001, τη θέσπιση λεπτομερών κανόνων εφαρμογής του ολοκληρωμένου συστήματος διαχείρισης και ελέγχου για ορισμένα καθεστώτα κοινοτικών ενισχύσεων που θεσπίστηκαν με τον κανονισμό (ΕΟΚ) 3508/92 του Συμβουλίου (ΕΕ L 327, σ. 11).